text: Legende fra Vejle Boldklub er død
  19 juni 2017 kl. 11.19
  Vejle Boldklubs mangeårige leder, Ejgil Jensen, er død i en alder af 89 år.
  En af fodboldens mest markante ledere, 89-årige Ejgil Jensen, er død.
  Det skriver Vejle Amts Folkeblad.
  Mr. VB, som Ejgil Jensen blev kaldt, var en institution i Vejle Boldklub. Han viede hele sit liv til klubben.
  Med en handelsskoleuddannelse i ryggen tog han sig af forhandlinger med flere af de europæiske storklubber, når nogle af VBs store spillere skulle ud i verden. Han hjalp således Allan Simonsen, Ulrik le Fevre, Johnny Hansen og mange flere på vej i karrieren, og de blev hans venner for livet.
  Ejgil Jensen var amatørmand med stort A, men han forstod at omstille sig og arbejde til klubbens bedste, da der kom penge ind i fodbolden.
  